**Δημοσιογραφική διάσκεψη ανακοίνωσης τελικών αποτελεσμάτων της Διαδρομής Αγάπης 2023**

Αγαπητέ κύριε Πρόεδρε και μέλη του Συνδέσμου «Ένα όνειρο, μια ευχή»

Αγαπητέ κύριε Γενικέ Διευθυντή ΑΗΚ

Κυρίες και Κύριοι,

Καλή σας μέρα

Είναι ομολογώ με αισθήματα χαράς, ικανοποίησης και συνάμα συγκίνησης, που παρευρίσκομαι σήμερα εδώ, στο χώρο της ΑΗΚ, σ’ αυτή την ιδιαίτερα σημαντική εκδήλωση που διοργανώνει ο Σύνδεσμος «Ένα Όνειρο μια Ευχή», για τα παιδιά με καρκίνο και συναφείς παθήσεις.

Ο σκοπός είναι ιερός, γι’ αυτό και δίχως δεύτερη σκέψη, αποδέχτηκα την πρόσκληση να παρευρεθώ στη δημοσιογραφική διάσκεψη για την ανακοίνωση των τελικών αποτελεσμάτων της διαδρομής Αγάπης 2023. Εκφράζουμε τις ειλικρινής μας ευχαριστίες για την οικονομική και ηθική στήριξη, καθώς και την βοήθεια που προσφέρετε για την θεραπεία τόσων παιδιών. Τους δίνεται μεγάλη χαρά, προσφέροντας τους, αγαθά που χρειάζονται για τις σπουδές τους, ως επίσης τους δίνεται χαρά με πολλούς άλλους τρόπους, σε κάθε παιδί που βρίσκεται σε παρόμοια θέση. Η στήριξη σας και η συμπαράσταση σας που δίνεται σε όλα αυτά τα παιδιά, είναι αξιολάτρευτη και μοναδική. Ευχόμαστε να μπορείτε να μοιράζετε περισσότερα χαμόγελα και να εκπληρώνετε ευχές σε αυτούς που τις χρειάζονται.

Ως Αστυνομία, δεν θα μπορούσαμε να είμαστε «απόντες» από τη συγκεκριμένη διοργάνωση. Όπως κάθε χρόνο οι μοτοσικλετιστές της Αστυνομίας, συνόδευσαν τους συμμετέχοντες μοτοσικλετιστές, παρέχοντας σ’ αυτούς την απαραίτητη ασφάλεια καθώς και τις τροχαίες διευκολύνσεις. Επιπλέον, τα μέλη μας συνέδραμαν με προθυμία στον έρανο που διεξήχθη στο πλαίσιο της εν λόγω εκδήλωσης.

Δίνοντας μου το βήμα, θα ήθελα από καρδιάς να σας συγχαρώ αγαπητοί φίλοι του Συνδέσμου για το πραγματικά θεάρεστο έργο που διαχρονικά επιτελείτε.

Η πανδημία και οι τόσες άλλες δυσκολίες που βιώσαμε, δεν μας έχουν απονθαρρύνει. Αντίθετα, μας έχουν ενδυναμώσει, και πεισμώσει ως Αστυνομία να συνεχίσουμε να δίνουμε δυναμικά το παρόν μας χαλυβδώνοντας τον ρόλο που η Πολιτεία μας έχει αναθέσει και εμπιστευθεί.

Σας διαβεβαιώνω λοιπόν, ότι ως Αστυνομία Κύπρου, είμαστε και εμείς μαζί με εσάς, δίπλα στα παιδιά που παλεύουν μαζί με τις οικογένειες τους να νικήσουν τις πολύ σοβαρές ασθένειες που αντιμετωπίζουν, βάζοντας το δικό μας λιθαράκι, ως σταθεροί και συνάμα δυνατοί κρίκοι σε αυτή την προσπάθεια, που είναι συνώνυμη με την προσφορά και τον αλτρουισμό.

Θα ήθελα επίσης να εκφράσω τις θερμές ευχαριστίες και τα συγχαρητήρια μου, σε όλους εσάς τους συμμετέχοντες μοτοσικλετιστές που έχετε ανταποκριθεί και αυτή τη φορά στο κάλεσμα να προσφέρετε με τον δικό σας ιδιαίτερο και ξεχωριστό τρόπο, σε παιδιά και οικογένειες που το έχουν τόσο πραγματικά ανάγκη.

Ευχαριστώ επίσης, όλο τον κόσμο που στηρίζει αυτή την προσπάθεια. Είμαι απόλυτα βέβαιος ότι όλοι μας παίρνουμε σε τούτη τη «Διαδρομή Αγάπης» πολύ περισσότερα από αυτά που δίνουμε.

Ας συμμεριστούμε το αίσθημα της προσφοράς προς τα παιδιά που υποφέρουν από καρκίνο. Όλοι μαζί ας φέρουμε το χαμόγελο στα πονεμένα τους χείλη. Ας κάνουμε αυτά τα παιδιά να αισθάνονται χαρούμενα, να απολαύσουν τις χαρές της ζωής. Σας ευχαριστώ.

Ιωάννης Μαυρόχαννας

Ανώτερος Αστυνόμος

Αστ. Διευθυντής Τροχαίας Αρχηγείου